KIRJALLINEN KYSYMYS P-3627/02 esittäjä(t): Kathleen Van Brempt (PSE) komissiolle. Leikkikalujen hinnankorotukset.



Virallinen lehti nro 222 E , 18/09/2003 s. 0095 - 0096



KIRJALLINEN KYSYMYS P-3627/02 esittäjä(t): Kathleen Van Brempt (PSE) komissiolle (10. joulukuuta 2002) Aihe: Leikkikalujen hinnankorotukset Alankomaiden ja Belgian kuluttajansuojajärjestöt tutkivat tällä hetkellä leikkikalujen myyntihintoja. Alankomaiden kuluttajansuojajärjestön mukaan on riittävästi todisteita, että kauppiaat sopivat hinnoista keskenään, ja että tuottajat pitävät hintoja keinotekoisesti korkealla. Kuluttajansuojajärjestö ilmoittaa, että suosituimpien leikkikalujen hinnat ovat nousseet kahden vuoden aikana 40 prosenttia. Järjestön mukaan on nähtävissä myös euron käyttöönoton aiheuttama jälkivaikutus: monien leikkikalujen hinnat on euron käyttöönoton jälkeen pyöristetty ylöspäin. Joskus kyseessä on jopa 10 prosentin korotus edellisvuoden hintoihin verrattuna. Onko komissio tietoinen Alankomaiden ja Belgian ja muiden EU-valtioiden leikkikalumarkkinoilla harjoitetusta keskinäisestä hintojen sopimisesta? Jos on, mihin toimiin komissio aikoo ryhtyä? Onko komissio tietoinen, että leikkikaluja myyvät kauppiaat pyytävät euron käyttöönoton jälkeen korkeampia hintoja? Jos on, voiko komissio antaa tietoja hinnankorotuksista? Mario Montin komission puolesta antama vastaus (17. tammikuuta 2003) Komissio on tietoinen siitä, että kuluttajajärjestöt ovat ottaneet tarkasteluun Alankomaiden ja Belgian markkinoilla myytävien lelujen vähittäishinnat. Koska lelumarkkinoiden luonne vaihtelee eri maissa, komissio katsoo, että hintojen sopimista koskevat syytökset olisi parasta antaa kansallisten kilpailuviranomaisten tarkasteltaviksi. Komissiolle onkin ilmoitettu, että Alankomaiden kilpailuvirasto ja Alankomaiden kuluttajajärjestö ovat jo olleet asian johdosta yhteydessä toisiinsa. Tammikuussa 2002 tapahtunut käteisen eurorahan käyttöönotto on saanut paljon huomiota komission lisäksi myös valtiosta riippumattomissa järjestöissä ja tutkimuslaitoksissa. Eurostatin analyysit(1) osoittavat, että euron käyttöönotto on nostanut esimerkiksi ravintola-, kahvila- ja kampaamo- ja parturipalvelujen hintoja mutta että sen kokonaisvaikutus euroalueen hintoihin on ollut vähäinen. Kaikki tuotteet huomioon ottavan yhdenmukaistetun kuluttajahintaindeksin mukainen hinnannousu jää mitä todennäköisimmin 0,0:n ja 0,2 prosentin väliin. Tarkimmat Eurostatin käytettävissä olevat leluihin liittyvät tiedot koskevat tuoteryhmää, joka käsittää pelit, lelut ja harrastusvälineet. (Tämän COICOP:n luokan 09.3.1 sisältö eritellään arvoisalle parlamentin jäsenelle ja parlamentin pääsihteeristöön lähetetyssä liitteessä.) Alankomaiden markkinoilla myytävien lelujen, pelien ja harrastusvälineiden hinnat nousivat marraskuuhun 2002 päättyneellä 12 kuukauden jaksolla 0,6 prosenttia, kun taas kaikkien tuotteiden hinnat nousivat Alankomaissa vastaavana aikana 4,1 prosenttia. Belgian markkinoilla myytävien pelien, lelujen ja harrastusvälineiden vastaava hinnannousu oli 1,2 prosenttia ja kaikkien tuotteiden hinnannousu Belgiassa 1,6 prosenttia. Näin ollen molempien maiden lelumarkkinoiden hinnannousut ovat jääneet kaikkien kulutustavaroiden hinnannousun alapuolelle. Vertailut osoittavat, että vaikka tiettyjen lelujen hinnat ovat voineet nousta tuntuvasti, koko lelutuoteryhmän hinnat eivät näytä nousseen poikkeuksellisen paljon. (1) Ks. Eurostatin lehdistötiedotteet 23/2002 (28. helmikuuta 2002), 58/2002 (16. toukokuuta 2002) ja 84/2002 (17. heinäkuuta 2002).